b"\n_START_ARTICLE_\nSevillan maailmann\xc3\xa4yttely\n_START_PARAGRAPH_\nSevillan vuoden 1992 maailmann\xc3\xa4yttely eli EXPO '92 (esp. Exposici\xc3\xb3n Universal de Sevilla 1992) oli Sevillassa 20. huhtikuuta 1992 \xe2\x80\x93 19. lokakuuta 1992 j\xc3\xa4rjestetty maailmann\xc3\xa4yttely. N\xc3\xa4yttely sijaitsi l\xc3\xa4hes 215 hehtaarin suuruisella La Cartuja-saarella, joka sijaitsee Guadalquivir-joen keskell\xc3\xa4 vastap\xc3\xa4\xc3\xa4t\xc3\xa4 Sevillan historiallista keskustaa. N\xc3\xa4yttelypaviljonkeja oli 95, valtioita 108, kansainv\xc3\xa4lisi\xc3\xa4 organisaatioita 22 sek\xc3\xa4 kolmisenkymment\xc3\xa4 monkansallista yrityst\xc3\xa4. Maailmann\xc3\xa4yttelyn k\xc3\xa4vij\xc3\xa4m\xc3\xa4\xc3\xa4r\xc3\xa4 oli l\xc3\xa4hes 42 miljoonaa. _NEWLINE_Maailmann\xc3\xa4yttelyn j\xc3\xa4rjestelemisen l\xc3\xa4ht\xc3\xb6laukauksena pidettiin Espanjan kuninkaan Juhan Carlosin Dominikaaniseen tasavaltaan tekem\xc3\xa4\xc3\xa4 valtiovierailua, jossa h\xc3\xa4n puhuessaan 31. toukokuuta 1976 p\xc3\xa4\xc3\xa4kaupunki Santo Domingossa mainitsi aikomuksesta j\xc3\xa4rjest\xc3\xa4\xc3\xa4 III ibero-amerikkalainen n\xc3\xa4yttely, kuten oli j\xc3\xa4rjestetetty vuonna 1929 Barcelonassa ja Sevillassa h\xc3\xa4nen isois\xc3\xa4ns\xc3\xa4 Alfonso XIII hallitsija-aikana. Tammikuussa 1981 Sevillan kaupunginvaltuusto teki p\xc3\xa4\xc3\xa4t\xc3\xb6ksen hakea maailmann\xc3\xa4yttely\xc3\xa4 vuodelle 1992, jota Espanjan hallitus tuki maaliskuussa 1982 tekem\xc3\xa4ll\xc3\xa4\xc3\xa4n p\xc3\xa4\xc3\xa4t\xc3\xb6ksell\xc3\xa4. Alun perin oli ajatus j\xc3\xa4rjest\xc3\xa4\xc3\xa4 n\xc3\xa4yttely yht\xc3\xa4 aikaa Chicagon kanssa, mutta kaupunki vet\xc3\xa4ytyi suunnitelmasta. J\xc3\xa4rjestelyvastuu oli t\xc3\xa4ysin Sevillalla. Maailmann\xc3\xa4yttelyn avajaisvuonna tuli kuluneeksi 500 vuotta Kristoffer Kolumbuksen Amerikan l\xc3\xb6yt\xc3\xa4miseen johtaneesta purjehduksesta. _NEWLINE_Vuosi 1992 oli muutenkin usean suurtapahtuman vuosi Espanjassa. Maassa j\xc3\xa4rjestettiin Barcelonan kes\xc3\xa4olympialaiset, Madrid toimi kyseisen\xc3\xa4 vuonna Euroopan kulttuurip\xc3\xa4\xc3\xa4kaupunkina ja Kolumbuksen ensimm\xc3\xa4isest\xc3\xa4 Amerikan l\xc3\xb6yt\xc3\xb6retkest\xc3\xa4 tuli kuluneeksi 500 vuotta, jota my\xc3\xb6s juhlittiin n\xc3\xa4ytt\xc3\xa4v\xc3\xa4sti Espanjassa. _NEWLINE_Maailmann\xc3\xa4yttelyn j\xc3\xa4rjestely Sevillassa vaati suuria panostuksia infrastruktuuriin mm. liikenteeseen. T\xc3\xa4h\xc3\xa4n liittyen rakennettiin uusittu lentoasema, huippunopea junayhteys AVE Madridin ja Sevillan v\xc3\xa4lille, uusia moottoriteit\xc3\xa4  sek\xc3\xa4 seitsem\xc3\xa4n uutta siltaa Guadalquivir-joen yli.\n_START_SECTION_\nSuomen paviljonki\n_START_PARAGRAPH_\nSuomi osallistui Sevillan maailmann\xc3\xa4yttelyyn omalla paviljongillaan Helvetinkolu esp. Hell's Gorge-Finland, jonka oli suunnitellut nuorten arkkitehtien viisikko Juha J\xc3\xa4\xc3\xa4skel\xc3\xa4inen, Juha Kaakko, Petri Rouhiainen, Matti Sanaksenaho ja Jari Tirkkonen. Nimi viittaa Ruoveden Helvetinj\xc3\xa4rven kansallispuistossa olevaa Helvetinkolu-nimell\xc3\xa4 tunnettua muodostelmaa. Helvetinkolu muodostuu kahdesta rakennuksesta eli ter\xc3\xa4srakenteinen Kone ja puurakenteinen Koli. Rakennusten v\xc3\xa4linen alue muodosti kuilun eli kolun, jonka yl\xc3\xa4puolella oli rakennuksia yhdist\xc3\xa4v\xc3\xa4 silta. Rakennusten muotokielen inspiraatio oli l\xc3\xb6ytynyt Kain Tapperin veistotaiteesta._NEWLINE_Suomen paviljongin p\xc3\xa4\xc3\xa4komissaarina toimi urheilujohtajana paremmin tunnettu Peter Tallberg. Suomen paviljongin n\xc3\xa4yttelysuunnitelman ja taiteilijavalinnat teki arkkitehti, professori Juhani Pallasmaa. K\xc3\xa4vij\xc3\xb6it\xc3\xa4 Suomen palviljongissa oli keskim\xc3\xa4\xc3\xa4rin p\xc3\xa4ivitt\xc3\xa4in 9 000. Huomattava osa oli suomalaisia turisteja, koska matka Aurinkorannikolta oli helppo ottaa osaksi Espanjan matkaa johtuen suhteellisen lyhyest\xc3\xa4 matkasta Sevillaan._NEWLINE_Suomen osaston avajaiset olivat 4. kes\xc3\xa4kuuta 1992. Suomen valtiota tilaisuudessa edusti ulkomaankauppaministeri Pertti Salolainen, joka piti my\xc3\xb6s avajaispuheen tuoden esille aktiivissa vaiheessa olevat suomalaisten neuvottelut liittymisest\xc3\xa4 Euroopan yhteis\xc3\xb6\xc3\xb6n. Avajaisjuhlassa esiintyiv\xc3\xa4t mm. nuorisokuoro Candomino, Antti Sarpila swing band, kansantanssiyhtye Rimpparemmi, kansanmusiikkiyhtye V\xc3\xa4rttin\xc3\xa4. Suomen paviljongin vastaanotossa esiintyi my\xc3\xb6s suomalainen joulupukki. Suomi-p\xc3\xa4iv\xc3\xa4n p\xc3\xa4\xc3\xa4tteeksi j\xc3\xa4rjestettiin noin 500 hengelle kutsuvierasvastaanotto._NEWLINE_Tasavallan presidentti Mauno Koivisto puolisoineen vieraili maailmann\xc3\xa4yttelyss\xc3\xa4 muutama p\xc3\xa4iv\xc3\xa4 my\xc3\xb6hemmin eli 9. kes\xc3\xa4kuuta matkalla Etel\xc3\xa4-Amerikkaan, _NEWLINE_Suomen paviljongissa oli Kain Tapperin puuveistos, Esa Laureman kineettinen valotaideteos ja Stefan Lindforsin veistos. Paviljongissa oli myynniss\xc3\xa4 my\xc3\xb6s Bj\xc3\xb6rn Weckstr\xc3\xb6min koruja, lasitavaraa ja muumituotteita. Pohjoisesta luonnosta muistuttaa valokuvaaja Odert Lacksch\xc3\xa9witzin 120 projektorilla heijastattettava multivisio. Suomalaisyrityksist\xc3\xa4 tuotteineen paikalla olivat Rapalan uistimet, Fiskarsin sakset ja Finlaysonin pyyhkeet._NEWLINE_Lahden kaupunki esitt\xc3\xa4ytyi Sevillassa ainoana suomalaispaikkakuntana 29. hein\xc3\xa4kuuta 1992. Esiintyminen oli Lahden kaupungin suunnitelmaa olla mukana vuoden 2006 talviolympialaisten j\xc3\xa4rjest\xc3\xa4j\xc3\xa4ehdokkaana. Paikalla oli juuri helmikuussa 1992 kaksi olympiakultaa Albertvillen olympialaisissa voittanut m\xc3\xa4kihypp\xc3\xa4\xc3\xa4j\xc3\xa4 Toni Nieminen. Suomen paviljongissa oli asiaan liittyen m\xc3\xa4kihyppysimulaattori, jota olympiavoittaja esitteli. Paikalla j\xc3\xa4rjestettiin my\xc3\xb6s rullasuksihiihtokisa, jossa oli 22 urheilijaa 11 eri maasta. Suomea edustavat Jaana Savolainen, Mari Lampinen, Harri Kirvesniemi sek\xc3\xa4 Jari Isomets\xc3\xa4._NEWLINE_Kisoissa julkaistiin eri maiden postilaitosten toimesta kymmeni\xc3\xa4 postimerkkej\xc3\xa4. Suomen posti julkaisi maaliskuussa 1992 ensimm\xc3\xa4ist\xc3\xa4 kertaa maailmann\xc3\xa4yttelyst\xc3\xa4 erikoispostimerkin Sevillan maailmann\xc3\xa4yttelyn johdosta.\n_START_SECTION_\nMaailmann\xc3\xa4yttelyn j\xc3\xa4lkeinen aika\n_START_PARAGRAPH_\nHelvetinkolu j\xc3\xa4i paikoilleen maailmann\xc3\xa4yttelyn alueelle perustettavaan tiedepuistoon. Paviljongin osti Sevillan arkkitehtiseura, joka aikoi k\xc3\xa4ytt\xc3\xa4\xc3\xa4 kaksiosaista rakennusta toimistonaan, arkkitehtuurikirjastona ja n\xc3\xa4yttelytilana. Suomalaisilla oli mahdollisuus k\xc3\xa4ytt\xc3\xa4\xc3\xa4 tiloja edelleenkin omiin kulttuuri- ja edustustilaisuuksiinsa. K\xc3\xa4ytt\xc3\xb6 j\xc3\xa4i kuitenkin hyvn v\xc3\xa4h\xc3\xa4iseksi._NEWLINE_Maailmann\xc3\xa4yttelyn sulkemisen j\xc3\xa4lkeen osa alueesta muutettiin teknologiakeskukseksi nimell\xc3\xa4 Cartuja 93 ja perustettiin teemapuisto Isla M\xc3\xa1gica. Odotukset teknologiakeskuksen suhteen eiv\xc3\xa4t kuitenkaan ole toteutuneet eli alueen k\xc3\xa4ytt\xc3\xb6 on jo j\xc3\xa4\xc3\xa4nyt odotettua vaatimattomammaksi,  Paviljongit purettiin suurelta osin, ja yritykset k\xc3\xa4yttiv\xc3\xa4t niit\xc3\xa4 vain osittain. Cartuja-saarelle rakennettiin my\xc3\xb6hemmin vuoden 1999 yleisurheilun MM-kisoja varten noin 60 000 katsojan Estadio Ol\xc3\xadmpico de la Cartuja-stadion."